钦定古今图书集成/方舆汇编/职方典/第1506卷 > 元江府风俗考 通志府志合载
## 钦定古今图书集成/方舆汇编/职方典/第1506卷 > 元江府风俗考 通志府志合载

《旧志》：地方瘴疠，四时多热，一岁再收，境内彝居多性懦气柔，惟酋长所使。

《图说》：“蛮种繁处，强弱惇悍不同，皆缘箐而居。信鬼尚巫，葬用火化。设流之后，风化渐开。但庠序虽兴，皆属外郡寄学，而少土著。”

《明一统志》：“男女混淆，槟榔致礼，家重积藏。六月念五日，为星回节，燃松炬于街衢，醵饮村落，照田占岁。” 相传汉时有彝妇阿南，夫为人所杀，誓不从贼，以是日赴火死，国人哀之，因此为会。一云：南诏皮罗阁欲并五诏，将诱会于松明楼，焚杀之。邓赕诏妻慈善测其谋，劝夫勿赴，夫不从，以铁钏约夫臂，既而果被焚，慈善认钏，得夫尸，归葬皮罗阁。闻其贤，欲娶之，慈善闭城死节。滇人以是日燃炬吊之。一云：“孔明以是日擒孟获，侵夜入城，父老设燎以迎，后遂相沿成俗。” 未知孰是。